Megint drágul a benzin, még olcsóbb lesz a gázolaj - Autónavigátor.hu
Felfelé megy a benzin, lefelé a dízel ára
Katona Mátyás 2015.07.13. 2017.10.28. 0 autó, benzin, gázolaj, üzemanyag-ár, üzemanyag-drágulás, üzemanyagár-csökkenés, Üzemanyagár-hírfigyelő-AN
A múlt héten már tapasztalt irányokba mozdulnak az üzemanyagárak e hét szerdán is: drágább lesz a benzin, olcsóbb a gázolaj.
Szerdán megint csökken a gázolaj ára, a benziné pedig megint nő. A 95-ös átlagára 25 forinttal lesz magasabb a dízelénél
Miután múlt héten kétszer is (összesen 6 forinttal) drágult a benzin, s pénteken 2 forinttal csökkent a gázolaj ára, szerdán tovább nő a két üzemanyagfajta közötti árkülönbség. Szerdán ugyanis 3 forinttal emeli a 95-ös benzin literenkénti árát a MOL, ugyanakkor 6 forinttal mérsékli a gázolajét.
Az emeléssel a 95-ös benzin literenkénti átlagára 395 forintra nő, a gázolajé pedig 370 forintra csökken. Legutóbb múlt pénteken változtak az árak, akkor a benziné 2 forinttal nőtt, a gázolajé annyival csökkent, múlt szerdán 4 forinttal drágult a 95-ös.
Az MTI előző heti grafikonján is jól látható, még az év eleje óta tapasztalt drágulás ellenére is olcsóbban tankolhatunk mostanság, mint három évvel ezelőtt. Akkor amúgy a dollárban mért olajár a mostani mintegy kétszerese volt, ám a dollár a forinthoz mérten kevésbé volt erős
Tavaly szeptember és idén január között jelentős mértékben, mintegy 100 forinttal csökkentek az árak, azóta jelentősen emelkedtek ugyan, de az egykori, 2012-ben adódott csúcsáraknál most is jóval kedvezőbben tankolhatunk. A benzinár 2012. április elején érte el csúcsát, akkor egy liter átlagosan 451 forintba került. A gázolaj literje 2012. január közepén volt a legdrágább, átlagosan 449 forint.
Továbbra is igaz, hogy az egyes töltőállomások árai között nem ritka a litrenkénti akár 30-40 forintos eltérés. Leginkább autópályákon lehet - még a gázolaj esetén is - 400 forint feletti literárakkal találkozni, míg az olcsóbb helyeken ugyanaz a nafta már a szerdai mérséklés előtt is elcsíphető 370 forint alatt.